Retningslinjer vedrørende del II, afsnit I, kapitel 2 "Særligt anvendelsesformål" i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(1)

(2002/C 207/02)

Henvisningerne i disse retningslinjer refererer til nævnte kapitel.

Indledende bemærkninger

Som nævnt i Kommissionens meddelelse om en strategi for toldunionen og som ønsket af repræsentanterne for medlemsstaternes toldadministrationer bør der opstilles retningslinjer for både administrationerne og de erhvervsdrivende til at supplere processen med forenkling og modernisering af toldprocedurerne.

Retningslinjerne er ikke nogen retligt bindende akt, men kun af forklarende karakter. De skal være et redskab til at lette den korrekte anvendelse i medlemsstaterne af de moderniserede retsbestemmelser vedrørende særlige anvendelsesformål.

KAPITEL 2

SÆRLIGT ANVENDELSESFORMÅL

Artikel 291, stk. 1

(Anvendelse og omfang af ordningen med særligt anvendelsesformål)

Dette kapitel finder anvendelse i tilfælde, hvor varer, der overgår til fri omsætning med en toldlempelse eller til en nedsat importafgift eller til nulimportafgift på grund af deres særlige anvendelsesformål, er genstand for toldtilsyn med det særlige anvendelsesformål.

Ordningen med særligt anvendelsesformål kan anvendes i henhold til toldkodeksens artikel 21 og 82 på tarifmæssige toldlempelser og på ikke-toldmæssige foranstaltninger med påvirkning af importafgifter. Ordningen anvendes ikke automatisk, men anvendes kun når og i det omfang, som det er bestemt i Fællesskabets eller nationale regler. F.eks. kunne landbrugs-, fiskeri- eller antidumpingreglerne tillade, at ordningen med særligt anvendelsesformål anvendes delvis eller fuldstændig.

Disse bestemmelser anvendes ikke, hvor den gældende importafgiftssats i henhold til ordningen med særligt anvendelsesformål ikke er lavere end den sats, der ellers ville være anvendt på varerne.

Artikel 292, stk. 2

(Ansøgning ved anvendelse af modellen i bilag 67)

En ansøger kan ansøge om at benytte mere end én toldprocedure (integreret bevilling). I så fald kan varerne skiftevis henføres under de forskellige berørte toldprocedurer (f.eks. aktiv forædling - tilbagebetalingsordningen eller særligt anvendelsesformål) eller efterfølgende (f.eks. først midlertidig indførsel og derefter særligt anvendelsesformål).

Artikel 292, stk. 5

(Enhedsbevilling)

Ansøgningen om enhedsbevilling skal indgives til toldmyndighederne, der er udpeget for det sted, hvor ansøgerens hovedbogholderi føres, hvilket letter revisionsbaseret kontrol af proceduren, og hvor i det mindste en del af de af bevillingen dækkede transaktioner udføres, eller hvor varerne ellers anvendes til det foreskrevne formål.

Hovedbogholderiet kan være det bogholderi, som til toldformål betragtes som værende hovedbogholderiet, på basis af hvilket toldmyndighederne kan føre tilsyn med og overvåge ordningen. Hovedbogholderiet er derfor for den erhvervsdrivende/ansøgeren og til toldformål ikke nødvendigvis det samme i hvert tilfælde.

Desuden bør artikel 292, stk. 5, anvendes, uden at det berører nationale reglers bestemmelse af, hvem de kompetente toldmyndigheder er.

Artikel 292, stk. 7

(Beslutning om bevilling)

Ansøgeren underrettes om beslutningen om udstedelse af en bevilling eller grunden til, at en ansøgning er blevet afvist, inden 30 dage efter datoen for ansøgningens indgivelse eller datoen for toldmyndighedernes/-administrationens modtagelse af eventuelt manglende eller supplerende oplysninger. Denne frist gælder ikke i forbindelse med en enhedsbevilling, medmindre forudgående konsultation er blevet erstattet med en underretning, jf. artikel 292, stk. 6.

Datoen for toldmyndighedernes modtagelse af ansøgningen anses for at være datoen for indgivelsen af ansøgningen.

Med hensyn til beregningen af ovennævnte 30 dages frist finder Rådets forordning (EØF, Euratom) nr. 1182/71 af 3. juni 1971 om fastsættelse af regler om tidsfrister, datoer og tidspunkter(2) anvendelse.

Artikel 293, stk. 1

(Bevilling ved anvendelse af modellen i bilag 67)

Modellen i bilag 67 anvendes i forbindelse med toldprocedurer af økonomisk betydning og ordningen med særligt anvendelsesformål.

(Personer, der kan opnå bevilling)

- I princippet kan enhver person, der er etableret i Fællesskabet, og som opfylder de foreskrevne betingelser (især i henhold til artikel 293 stk. 1, litra b)), opnå bevilling, dog altid under forudsætning af, at der kan sikres et effektivt toldtilsyn. Bevilling kan således ikke blot opnås af erhvervsdrivende, som helt eller delvis anvender varerne til det foreskrevne formål, men også af erhvervsdrivende, som alene overdrager dem til andre bevillingshavere.

- En person, der opnår bevilling (bevillingshaveren) påtager sig forpligtelsen til at anvende varerne til det foreskrevne formål. Denne forpligtelse kan overdrages andre personer i overensstemmelse med artikel 82, stk. 2 i kodeksen og artikel 296, stk. 2 til 6, eller artikel 297.

- Bevillingshaveren skal ikke nødvendigvis eje varerne.

- Toldmyndighederne kan stille som betingelse for henførsel af varerne under ordningen med særligt anvendelsesformål, at der stilles sikkerhed.

Artikel 293, stk. 4

(Bevillingens gyldighed)

Bevillingen må højst være gyldig i tre år fra den dato, hvor bevillingen får virkning, undtagen i behørigt begrundede tilfælde.

Varer kan kun henføres under ordningen i bevillingens gyldighedsperiode. Udløbet af den frist, inden for hvilken varerne skal være anvendt til det foreskrevne formål, kan dog være senere end udløbet af bevillingens gyldighedsperiode.

Artikel 294, stk. 3

(Bevilling med tilbagevirkende kraft)

En person kan tilskrives "åbenbar forsømmelighed", særlig når en person eller dennes repræsentant ikke har opfyldt de proceduremæssige krav, som i princippet er en betingelse for udstedelse af bevillingen, til trods for at nævnte person kunne have været klar over, at der forelå sådanne krav, eller allerede havde været i en lignende situation og derfor var klar over de retlige krav for opnåelse af en sådan bevilling.

Ved bedømmelsen af, om der foreligger "åbenbar forsømmelighed" skal der især tages hensyn til bestemmelsernes kompleksitet samt til den erhvervsdrivendes erfaring og agtpågivenhed.

Eksempel på en bevilling med tilbagevirkende kraft:

Den 1. februar 2002 indfører et firma ikke-fællesskabsvarer, som overgår til fri omsætning. Firmaets kunde går siden konkurs. Firmaet finder imidlertid en anden kunde, som ønsker at anvende varerne til et formål, der omfattes af ordningen med særlige anvendelsesformål og som har den relevante bevilling hertil.

I dette tilfælde kan en bevilling med tilbagevirkende kraft ekstraordinært åbne mulighed for, at varerne "med tilbagevirkende kraft" omfattes af ordningen med særligt anvendelsesformål.

Firmaet ansøger derfor den 1. juli 2002 om en bevilling med tilbagevirkende kraft. Toldmyndighederne kan i medfør af artikel 294, stk. 3, udstede en bevilling med virkning fra den 1. februar 2002.

Der gælder dog en række betingelser i forbindelse med bevillinger med tilbagevirkende kraft:

- bestemmelsen må ikke anvendes som en generel regel, men kun under ekstraordinære omstændigheder, og den erhvervsdrivende skal kunne dokumentere et økonomisk behov

- ansøgningen må ikke være forbundet med forsøg på bedrageri eller åbenbar forsømmelighed

- de i artikel 293, stk. 4, nævnte gyldighedsperioder skal overholdes

- det skal af ansøgerens bogholderi fremgå, at alle kravene i forbindelse med ordningen kan anses for at være opfyldt, og at ordningen bl.a. kan kontrolleres

- varernes stilling skal bringes i overensstemmelse med reglerne ved ugyldiggørelse af angivelsen om overgang til fri omsætning og indgivelse af en ny angivelse til overgang til fri omsætning under ordningen med særligt anvendelsesformål i overensstemmelse med artikel 251, stk. 1, litra c), første led.

Artikel 300, stk. 1, litra a)

(Afslutning af ordningen med særligt anvendelsesformål)

Normalt forbliver varerne under toldtilsyn og er på visse betingelser importafgiftspligtige, indtil de første gang anvendes til det forekrevne formål. Ordningen afsluttes, når varerne anvendes til det foreskrevne formål. Fra dette tidspunkt er der ikke længere mulighed for, at der kan opstå toldskyld fra varernes indførsel. Bevillingshaveren kan da gøre, hvad han vil med varerne. Bevillingshaveren vil f.eks. kunne sælge og overdrage varerne til en erhvervsdrivende, som ikke har nogen bevilling i forbindelse med et særligt anvendelsesformål.

Dog kan toldtilsynet med hensyn til varer, der egner sig til gentagen anvendelse, eventuelt fortsætte i en periode på højst to år efter datoen for den første anvendelse. En sådan forlængelse af perioden for toldtilsyn tillades kun, når toldmyndighederne skønner det egnet for at hindre misbrug. Der vil skulle træffes beslutning herom fra sag til sag og afhængigt af resultatet af en risikoanalyse. Under den forlængede periode for toldtilsyn er varerne på visse betingelser underkastet importafgifter, og der vil kunne opstå en toldskyld i overensstemmelse med kodeksens artikel 203 eller 204, og indehaveren af den relevante bevilling vil blive toldskyldner.

Af hensyn til retssikkerheden bør det altid fremgå klart af de relevante bevillinger, hvornår toldtilsynet ophører. Det gælder ikke i tilfælde, hvor varerne ikke er egnet til gentagen anvendelse, og hvor afslutningen af toldkontrollen allerede fremgår af lovgivningen (f.eks. heste bestemt til slagtning).

Der kan gives følgende eksempler på, hvornår varerne anses for anvendt første gang til det foreskrevne formål:

- varer bestemt til visse kategorier af fly til bygning, vedligeholdelse, ombygning eller udrustning heraf - når flyet overdrages til tredjepart eller igen stilles til rådighed for dets ejer efter vedligeholdelse, reparation eller ombygning

- civile fly - når de en gang er registreret i de offentlige registre til det formål

- dele til køretøjer, der anvendes til samling - når samlingen er færdig, og køretøjet er overdraget til en anden person

- varer bestemt til visse kategorier af fartøjer eller bore- eller produktionsplatforme med henblik på bygning, reparation, vedligeholdelse, ombygning, udstyring eller udrustning - når fartøjet eller platformen overdrages til tredjepart eller igen stilles til rådighed for ejeren efter vedligeholdelse, reparation eller ombygning

- varer, der leveres direkte om bord på et fartøj med henblik på udrustning af fartøjet - på leveringstidspunktet.

Bemærkning:

Den første anvendelse til det foreskrevne formål betyder ikke nødvendigvis, at ordningen for særligt anvendelsesformål er afsluttet. Det er kun tilfældet, når varerne ikke er egnet til gentagen anvendelse, eller hvor toldmyndighederne har besluttet, at toldtilsynet ikke skal fortsætte efter datoen for den første anvendelse (se ovenfor).

(1) Konsoliderede udgaver af begge forordninger findes i EUR-Lex:

http://europa.eu.int/eur-lex/da/consleg/reg/da_register_0210.html

(2) EFT L 124 af 8.6.1971, s. 1.